土赋
吕太一 (Tang)
一阖一辟分阳分阴。坎为水兮离为火。东方木兮西方金。惟土德之为大。处中位而君临。寒暑不能易其节。鬼神无以测其深。吐纳清浊。区分宇县。帝轩感气于星斗。虞舜降精于雷电。尔其荆河坟壤。淮海涂泥。草木渐苞于赤埴。璆铁作贡于青黎。火以炎上为母。水以润下为妻。黄白分于雍冀。官位列于东西。蒸之以为城阙。北连朔野。累之以为台观。上构虹霓。为海为河。为牛为马。起圆规于阵法。美教化于王者。负之为模。胡人失其胆气。得之为祥。晋卿载于原野。且久且大。非名可名。定刚柔于坤德。合丝竹于宫声。夫其为重也。封割五色。分茅锡社。夫其为厚也。包括万象。含姿育灵。处瘠则劳。处沃则逸。白兽忽见。羵羊閒出。体均物而为象。抱温柔以成质。舟航才尽。则青镂飞神。六五既临。则黄裳元吉。万国收其利。三公主其秩。因覆篑而成山。为幽居而凿室。不借誉于龙凤。直养德于麒麟。失之则昆虫作孽。得之则宗族以亲。虽鳌足初分。重浊者为之地。而羊角勃起。轻清者为之尘。授之可荐于宗庙。捧之未塞于孟津。起刑马而为首。祀勾陈以为神。汉庙玉环。方之则君王纳谏。丰城实剑。拭之则光彩射人。含物吐象。包藏玉石。均王四时。卑陛三尺。运乎虚舟之中。不以为损。捧乎泰山之上。不以为益。土之为德也重。土之为性也平。爰稼穑而为务。被朱紫而为荣。余以既藉形体。承恩天壤。公和之山窟非陋。子猷之冬林自赏。先君列国。犹未断于封疆。轩佐吹尘。直庶几于梦想。